DECIZIA COMISIEI
din 6 iulie 2007
privind acordarea de zile suplimentare pe mare Regatului Unit în cadrul diviziunii CIEM VIIe
[notificată cu numărul C(2007) 3212]
(Numai textul în limba engleză este autentic)
(2007/487/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 41/2007 al Consiliului din 21 decembrie 2006 de stabilire, pentru anul 2007, a posibilităților de pescuit și a condițiilor conexe privind anumite stocuri de pești și grupuri de stocuri de pești, aplicabile în apele Comunității și, în raport cu navele Comunității, în apele în care sunt necesare limitări ale capturilor (1), în special anexa II.C punctul 9,
având în vedere cererile înaintate de Regatul Unit,
întrucât:
(1)
Punctul 7 din anexa II.C la Regulamentul (CE) nr. 41/2007 precizează numărul maxim de zile (192) în care navelor Comunității cu o lungime totală mai mare sau egală cu 10 metri și având la bord traule laterale cu o dimensiune a ochiurilor mai mare sau egală cu 80 mm sau plase fixe, inclusiv setci, setci cu sirec și plase de încurcare, cu o dimensiune a ochiurilor mai mică de 220 mm le este permisă prezența pe mare în diviziunea CIEM VIIe, în perioada cuprinsă între 1 februarie 2007 și 31 ianuarie 2008.
(2)
În conformitate cu punctul 9 din anexa menționată, Comisia este autorizată să acorde un număr suplimentar de zile pe mare în care o navă care are la bord astfel de traule laterale sau plase fixe poate fi prezentă în respectiva zonă, în baza încetării definitive a activităților de pescuit care au avut loc începând cu 1 ianuarie 2004.
(3)
Regatul Unit a prezentat date care demonstrează că navele a căror activitate a încetat la 1 ianuarie 2004 au înregistrat o reducere de 5,24 % a efortului de pescuit în anul 2003, considerat ca perioadă de referință pentru navele prezente în zonă și având la bord traule laterale cu o dimensiune a ochiurilor mai mare sau egală cu 80 mm.
(4)
Având în vedere datele prezentate și aplicând metoda de calcul prevăzută la punctul 9.1, Regatului Unit trebuie să i se acorde zece zile suplimentare pe mare pentru perioada cuprinsă între 1 februarie 2007 și 31 ianuarie 2008, pentru navele ce au la bord astfel de traule laterale.
(5)
Din motive de claritate, prezenta decizie reflectă numărul total de zile suplimentare acordate Regatului Unit și ia în considerare cele douăsprezece zile suplimentare pe mare acordate anterior prin Decizia 2006/461/CE a Comisiei din 26 iunie 2006 privind acordarea de zile suplimentare de pescuit Regatului Unit în diviziunea CIEM VIIe (2), întrucât aceste zile suplimentare continuă să fie acordate în 2007.
(6)
Măsurile prevăzute de prezenta decizie sunt conforme cu avizul Comitetului pentru pescuit și acvacultură,
ADOPTĂ PREZENTA DECIZIE:
Articolul 1
Numărul maxim de zile în care o navă de pescuit care arborează pavilionul Regatului Unit și care are la bord traule laterale cu o dimensiune a ochiurilor mai mare sau egală cu 80 mm poate fi prezentă în diviziunea CIEM VIIe, în conformitate cu tabelul I din anexa II.C la Regulamentul (CE) nr. 41/2007, se modifică la 214 zile pe an.
Articolul 2
Prezenta decizie se adresează Regatului Unit al Marii Britanii și Irlandei de Nord.
Adoptată la Bruxelles, 6 iulie 2007.